Dôvodová správa

Všeobecná časť

Ministerstvo financií Slovenskej republiky predkladá Návrh vyhlášky Ministerstva financií Slovenskej republiky č. .../2018 Z. z. o osobitnom finančnom vzdelávaní osôb vykonávajúcich finančné sprostredkovanie a finančné poradenstvo (ďalej len návrh „vyhlášky“) na základe splnomocnenia podľa § 22a ods. 16 zákona č. 186/2009 Z. z. o finančnom sprostredkovaní a finančnom poradenstve a o zmene a doplnení niektorých zákonov v znení zákona č. 282/2017 Z. z. (ďalej len „zákon“). 

Návrh vyhlášky upravuje obsah, rozsah, spôsob vykonania a ďalšie podrobnosti osobitného finančného vzdelávania osôb vykonávajúcich predaj finančných produktov, finančné sprostredkovanie a finančné poradenstvo, za účelom zvýšenia vedomostí finančných agentov, finančných poradcov a zamestnancov finančných inštitúcií o ponúkaných finančných službách a zlepšenia teoretických a praktických schopností pri finančnom sprostredkovaní a finančnom poradenstve. 

Účelom návrhu vyhlášky je potreba jej zosúladenia so smernicou Európskeho parlamentu a Rady (EÚ) 2016/97 z 20. januára 2016 o distribúcii poistenia (prepracované znenie) (U. v. EÚ L 26, 22.2016 pokiaľ ide o okruhy tém osobitného finančného vzdelávania pre sektor poistenia alebo zaistenia a smernicou Európskeho parlamentu a Rady 2014/17/EÚ zo 4. februára 2014 o zmluvách o úvere pre spotrebiteľov týkajúcich sa nehnuteľností určených na bývanie a o zmene smerníc 2018/48/ES a 2013/36/EÚ a nariadenia (EÚ) č. 1093/2010 (Ú. v. EÚ L 60, 28.2.2014) v znení nariadenia (EÚ) 2016/1011 (Ú. v. EÚ L 171, 29.6.2016) pre sektor poskytovania úverov, úverov na bývanie a spotrebiteľských úverov, jednotlivé stupne odbornej spôsobilosti a minimálny počet hodín osobitného finančného vzdelávania.

Návrh vyhlášky nie je predmetom vnútrokomunitárneho pripomienkového konania.

Prijatie navrhovanej vyhlášky nemá vplyvy na rozpočet verejnej správy, informatizáciu spoločnosti, životné prostredie a tiež nemá sociálne vplyvy a vplyvy na služby verejnej správy pre občana. Predpokladajú sa  negatívne vplyvy na podnikateľské prostredie.

Predložený návrh vyhlášky je v súlade s Ústavou Slovenskej republiky, ústavnými zákonmi, inými zákonmi, nálezmi Ústavného súdu SR, s právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh vyhlášky sa predkladá na rokovanie Stálej pracovnej komisie Legislatívnej rady vlády SR pre finančné právo.